Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 25 Σεπτεμβρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 1069/21-9-2020 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Προστασίας του Πολίτη, με θέμα: «Στις τρεις κρίσιμες δοκιμασίες εφέτος, η πολιτική προστασία αποδείχτηκε ανήμπορη και υπόλογη. Μοναδικό κυβερνητικό σχέδιο, η παραποίηση της πραγματικότητας και η απόκρυψη της αλήθειας». 2. Η με αριθμό 1049/20-9-2020 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Προστασίας του Πολίτη, με θέμα: «Λειτουργία κρατικού μηχανισμού κατά τις πρόσφατες καταστροφές από τον κυκλώνα Ιανό». 3. Η με αριθμό 1053/21-9-2020 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Εργασίας και Κοινωνικών Υποθέσεων, με θέμα: «Καταγγελίες για μεσαιωνικές συνθήκες εργασίας στα “Yava Fitness Centers”». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 1052/21-9-2020 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Αναπάντητα ερωτήματα για τις εκκρεμείς συντάξεις ΕΦΚΑ». 2. - Η με αριθμό 1067/21-9-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Ανάγκη βελτίωσης του νομοθετικού πλαισίου του εργοσήμου μισθωτών (πρώην ΙΚΑ - ΕΤΑΜ), προκειμένου να προστατευθούν τα ασφαλιστικά και εργασιακά δικαιώματα των αμειβομένων με αυτό». 3. Η με αριθμό 1068/21-9-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Ανάγκη βελτίωσης του νομοθετικού πλαισίου του εργοσήμου αγροτών γης (πρώην ΟΓΑ), προκειμένου να προστατευθούν και να ενισχυθούν τα ασφαλιστικά και εργασιακά δικαιώματά τους». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παρ. 5 Καν. Βουλής) 1. Η με αριθμό 2226/10-7-2020 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Την επιστολή της Εθνικής Ομοσπονδίας Τυφλών και του σωματείου - μέλους της Πανελληνίου Συνδέσμου Τυφλών, με την οποία εκφράζουν την έντονη διαμαρτυρία τους για την περικοπή εκ μέρους του ΟΠΕΚΑ επιδομάτων που λαμβάνουν οι τυφλοί επιστήμονες». 2. Η με αριθμό 8772/410/6-8-2020 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ενδεχόμενη ρύπανση του θαλάσσιου περιβάλλοντος στο λιμάνι της Σύρου». Κυρίες και κύριοι συνάδελφοι, πριν εισέλθουμε στη συμπληρωματική ημερήσια διάταξη, θα ήθελα να κάνω μια ανακοίνωση προς το Σώμα. Οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Δικαιοσύνης, Εσωτερικών, Υποδομών και Μεταφορών, Επικρατείας, ο Αναπληρωτής Υπουργός Οικονομικών, ο Υφυπουργός στον Πρωθυπουργό και ο Υφυπουργός Προστασίας του Πολίτη κατέθεσαν στις 23 Σεπτεμβρίου 2020 σχέδιο νόμου με θέμα: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεπειών της πανδημίας του κορωνοϊού COVID -19 και άλλες κατεπείγουσες διατάξεις». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Ναυτιλίας και Νησιωτικής Πολιτικής: 1) «Κύρωση του Πρωτοκόλλου για την τροποποίηση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για την Εμπορική Ναυτιλία της 6ης Δεκεμβρίου 2001» και 2) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για τις Θαλάσσιες Μεταφορές». Τα νομοσχέδια αυτά ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών. Συμφωνεί το Σώμα;
Κύριε Πρόεδρε..
Δε συμφωνείτε; Θα εφαρμοστεί το άρθρο 108 και για να γίνω σαφής, επειδή την προηγούμενη φορά, κατά παρέκκλιση του Κανονισμού, έγινε μια ανοχή και ξεστράτισε το θέμα, αποφασίστηκε στη Διάσκεψη των Προέδρων να τηρείται αυστηρά το άρθρο 108. Μόνο όσοι έχουν αντιρρήσεις θα μιλήσουν.
Κύριε Πρόεδρε, ζητώ τον λόγο επί της διαδικασίας.
Έχετε τον λόγο επί της διαδικασίας για ένα λεπτό.
Ευχαριστώ, κύριε Πρόεδρε. Έχουν καταθέσει δύο συνάδελφοι από τον ΣΥΡΙΖΑ, μία τροπολογία επί του νομοσχεδίου. Κατανοούμε ότι πρέπει να γίνει η συζήτηση, σύμφωνα με το άρθρο 108, ωστόσο, επειδή το θέμα είναι σοβαρό, λήγει η προθεσμία στις 30 Σεπτεμβρίου και μέχρι τότε δεν υπάρχει άλλη συζήτηση στην Ολομέλεια, προκειμένου να μπορεί να κατατεθεί τροπολογία, ζητάμε, μία εκ των συναδέλφων, η κ. Πέρκα, να λάβει τον λόγο για πέντε λεπτά, προκειμένου να υποστηρίξει την τροπολογία.
Ποιον Υπουργό αφορά;
Είναι για το ΥΠΕΝ, για την παράταση αυθαιρέτων.
Θα γίνει δεκτή από τον Υπουργό; Έχετε συνεννοηθεί αν θα την κάνει δεκτή;
Κύριε Πρόεδρε, υπάρχει σοβαρό ζήτημα, διότι λήγει η προθεσμία και μια σειρά από πολίτες, οι οποίοι θέλουν να τακτοποιήσουν τα αυθαίρετα τους σε αυτές τις δύσκολες συνθήκες, ζητάνε να παραταθεί η προθεσμία. Το ίδιο ζητά και το Τεχνικό Επιμελητήριο Ελλάδος. Νομίζω ότι είναι ένα ζήτημα στο οποίο καλό είναι να τοποθετηθεί η συνάδελφος και από εκεί και πέρα είναι ζήτημα της Κυβέρνησης το αν θα κάνει δεκτή την τροπολογία ή όχι.
Στις βουλευτικές τροπολογίες πρέπει να υπάρχει συνεννόηση με τον Υπουργό. Αυτή είναι η πρακτική, η οποία ακολουθείται. Αν και στον Κανονισμό δεν ξεκαθαρίζεται το θέμα, αλλά αυτή είναι η πρακτική ετών. Έχει επικρατήσει δηλαδή να γίνεται αυτή η διαδικασία με τις βουλευτικές τροπολογίες. Συνεννοηθείτε με τον αρμόδιο Υπουργό και αν ο κύριος Υπουργός θέλει να επιχειρηματολογήσει ο ίδιος και εσείς, τα λέμε.
Μα, κύριε Πρόεδρε, εμείς θα συνεννοηθούμε με τον Υπουργό;
Σας εξηγώ ότι δεν γίνεται αυτό το πράγμα.
Κύριε Πρόεδρε, μπορώ να πάρω τον λόγο επί του θέματος;
Κύριε Υπουργέ, αν σας αφορά, βεβαίως.
Κύριε Πρόεδρε, κατ' αρχήν δεν γίνεται αποδεκτή η εκπρόθεσμη τροπολογία. Θυμάμαι, κύριε συνάδελφε, πάρα πολύ καλά ότι εσείς ο ίδιος, όταν στο παρελθόν είχα φέρει επίσης Κύρωση συμφωνίας για τη ναυτιλία, είχατε δεσμευθεί ότι δεν πρόκειται να ψηφίσετε, αν φέρουμε εκπρόθεσμες τροπολογίες. Τώρα εσείς, φέρνετε εκπρόθεσμες τροπολογίες. Σε κάθε περίπτωση όμως, δεν γίνεται αποδεκτό, οπότε δεν υπάρχει λόγος για συζήτηση, κύριε Πρόεδρε.
Κύριε Πρόεδρε, μπορώ να πάρω τον λόγο για μισό λεπτό μόνο;
Κύριε Σαντορινιέ, το είπατε. Τι να κάνουμε, να παραβιάσουμε τώρα τον Κανονισμό για τη διαδικασία; Ορίστε, πάρτε τον λόγο για μισό λεπτό.
Κύριε Πρόεδρε, δεν συζητάμε για το αν θα κάνει δεκτή την τροπολογία η Κυβέρνηση, αλλά είναι δυνατόν να κατατίθεται μια τροπολογία και να μην δίνετε το δικαίωμα σε αυτούς, που την έχουν καταθέσει να αναπτύξουν την επιχειρηματολογία; Από κει και πέρα, το τι θα κάνει η Κυβέρνηση είναι δικό της θέμα και θα κριθεί η Κυβέρνηση από τους πολίτες και από τους μηχανικούς, οι οποίοι επειγόντως ζητάνε να υπάρξει παράταση στην τακτοποίηση των αυθαιρέτων, διότι αυτήν τη στιγμή υπάρχει τεράστιο πρόβλημα στην κοινωνία. Τώρα, εάν δεν το κάνει δεκτό η Κυβέρνηση, εντάξει. Επιτρέψτε μας όμως, να αναπτύξουμε την τροπολογία.
Όταν δεν γίνονται δεκτές οι τροπολογίες από τον Υπουργό, επί της ουσίας δεν γίνεται ανάπτυξη. Τελείωσε. Για την «Κύρωση του Πρωτοκόλλου για την τροποποίηση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για την Εμπορική Ναυτιλία της 6ης Δεκεμβρίου 2001» έχει αντιρρήσεις το Κομμουνιστικό Κόμμα Ελλάδος. Για την «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για τις Θαλάσσιες Μεταφορές», αντίρρηση έχει το Κομμουνιστικό Κόμμα Ελλάδος και έχει διατυπώσει επιφυλάξεις το κόμμα του ΜέΡΑ25. Συνεπώς, τον λόγο έχει η κ. Μανωλάκου και μετά ο κ. Λογιάδης από το ΜέΡΑ25. Κυρία Μανωλάκου, θα μιλήσετε ενιαία και για τις δυο;
Ναι, κύριε Πρόεδρε.
Θα σας δώσω πέντε λεπτά, αλλά επειδή είναι δύο θα υπάρχει ανοχή, για να εξαντλήσετε και τις δύο.
Για δέκα λεπτά, κύριε Πρόεδρε. Το ερώτημα που τίθεται είναι: «Γίνονται θαλάσσιες μεταφορές με το Ισραήλ;». Βεβαίως, δραστηριοποιούνται λίγες εταιρείες. Τι καινούργιο φέρνει αυτή η συμφωνία; Προφανώς, φαίνεται να δημιουργείται μια πιο συχνή και σταθερή θαλάσσια γραμμή εκφόρτωσης φορτίου ή και αποβίβασης επιβατών ή και προοπτικά, όπως είπε και ο κύριος Υπουργός στην επιτροπή, στο πλαίσιο της ναυτιλιακής συνεργασίας μπορεί να υπάρξει και ενεργειακή συμφωνία μεταφοράς. Η αλήθεια είναι ότι υπάρχει σωρεία συμφωνιών, αφού και η σημερινή Κυβέρνηση της Νέας Δημοκρατίας όπως και η προηγούμενη του ΣΥΡΙΖΑ, αλλά και άλλα αστικά κόμματα, έχουν αναγορεύσει το κράτος - δολοφόνο του Ισραήλ σε στρατηγικό σύμμαχο της χώρας, αναβαθμίζοντας τις πολιτικές, τις οικονομικές, τις στρατιωτικές σχέσεις Ελλάδας - Ισραήλ. Το ξεκαθαρίζω, γιατί είναι ένα κράτος που για πενήντα τρία χρόνια κατέχει παλαιστινιακά εδάφη, φυλακίζει και δολοφονεί ακόμα και παιδιά, ετοιμάζεται να προσαρτήσει παλαιστινιακή γη και έχει τα όπλα του στραμμένα σε χώρες της Μέσης Ανατολής. Ακριβώς γι' αυτό απαιτούμε να υλοποιηθεί η ομόφωνη απόφαση που πάρθηκε στη Βουλή, στις 22 Δεκέμβρη του 2015, για αναγνώριση του παλαιστινιακού κράτους. Ωστόσο, καμμία κυβέρνηση δεν θέλει να το υλοποιήσει, για να μη θίξει τα ισραηλινά κεφάλαια, με τα οποία στήνει γέφυρες για μπίζνες. Δεν είναι τυχαίο ότι τον περασμένο Μάιο, σε δημόσια διαδικτυακή συζήτηση, ο Ισραηλινός πρέσβης αναγνώρισε στην κυβέρνηση ΣΥΡΙΖΑ ότι έκανε τη μεγαλύτερη πρόοδο στις διμερείς σχέσεις και τόνισε ότι πρέπει να συνεχιστούν και να ετοιμάζεται και το επόμενο βήμα, που όπως είπε, αντανακλά τις γεωστρατηγικές πραγματικότητες στην περιοχή. Γι' αυτό, η επιτάχυνση των επικίνδυνων για τους λαούς αμερικανονατοϊκών σχεδιασμών στην ευρύτερη περιοχή και τα οφέλη, που θα προκύψουν θα είναι για τους εγχώριους ομίλους, που προσδοκούν μερτικό από τη λεία και κυρίως των ενεργειακών πηγών και μεταφορών. Αυτό υλοποιεί και η Κυβέρνηση της Νέας Δημοκρατίας, με την αμέριστη υποστήριξη βεβαίως, του ΣΥΡΙΖΑ και του ΠΑΣΟΚ - ΚΙΝΑΛ, προωθώντας για κύρωση τη συμφωνία μεταξύ Κυβερνήσεων Ελλάδας και Ισραήλ. Θα τοποθετηθούμε ταυτόχρονα, βεβαίως, και για την επικύρωση της ναυτιλιακής συμφωνίας Ελλάδας - Ρωσικής Ομοσπονδίας, ως προς τις διατάξεις για τα αποδεικτικά ταυτότητας των ναυτεργατών, γιατί αυτές οι συμφωνίες έχουν το κοινό ότι τίποτε δεν γράφεται, δεν αναφέρεται για τα δικαιώματα των ναυτεργατών και των ναυτικών συνολικά. Όλα αυτά έρχονται να προστεθούν στη σωρεία συμφωνιών που έχουν συνυπογράψει οι ελληνικές κυβερνήσεις με τις κυβερνήσεις άλλων χωρών, με κριτήριο την ένταση της εκμετάλλευσης των ναυτεργατών για την ενίσχυση της ανταγωνιστικότητας της κερδοφορίας του εφοπλιστικού κεφαλαίου. Γι' αυτό δίνετε όλο και νέα προνόμια και φοροαπαλλαγές αξιοποίησης λιμενικών υποδομών της χώρας για την προώθηση της αστικής τάξης, για την ανάδειξη της χώρας σε διαμετακομιστικό κόμβο μεταφοράς εμπορευμάτων, για την αύξηση της συμμετοχής της ελληνόκτητης ναυτιλίας στη διακίνηση του παγκόσμιου εμπορίου, συμφωνίες που φέρνουν έντονο το στοιχείο όξυνσης των ενδοϊμπεριαλιστικών ανταγωνισμών ΗΠΑ - Ευρωπαϊκής Ένωσης - ΝΑΤΟ από τη μια και από την άλλη Ρωσίας - Κίνας. Βεβαίως, γι' αυτούς τους λόγους εμείς θα καταψηφίσουμε, αλλά ταυτόχρονα θεωρούμε και δημαγωγικές τις κυβερνητικές δηλώσεις ότι τέτοιες συμφωνίες αντανακλούν πλήρως τις πάγιες ναυτιλιακές προτεραιότητες της χώρας, που μεταξύ άλλων θέτουν στο επίκεντρο την προστασία του ελληνικού πλοίου και διευκολύνουν την κινητικότητα των ναυτικών μας μεταξύ των συμβαλλόμενων χωρών. Το θεωρούμε πρόκληση σε ό,τι αναφέρεται για τους ναυτικούς, γιατί χιλιάδες είναι οι εγκλωβισμένοι ναυτεργάτες στα καράβια, που δουλεύουν σε συνθήκες γαλέρας και διασποράς της πανδημίας με τραγικές συνέπειες, θανατηφόρα ατυχήματα, τραυματισμούς και επαγγελματικές ασθένειες, προκειμένου να εξασφαλίζονται αμύθητα κέρδη για τους εφοπλιστές, ακόμα και σε συνθήκες καπιταλιστικής κρίσης στην ποντοπόρο ναυτιλία. Με αυτήν την έννοια, κανένα μέτρο δεν λαμβάνεται σε αυτές τις δύο συμφωνίες, έστω για την ανακούφιση των ναυτεργατών. Το αντίθετο μάλιστα, η Κυβέρνηση κατ' απαίτηση των εφοπλιστών, με απαράδεκτη τροπολογία που αιφνιδιαστικά κατέθεσε τέλη Ιούλη, κατάργησε τη συλλογική σύμβαση εργασίας των ποντοπόρων σε ειδικότητες πληρωμάτων, καθώς και ανθυποπλοιάρχου και τρίτου μηχανικού, εφαρμόζοντας τα άθλια μισθολόγια της ITF. Εξέλιξη που σηματοδοτεί σαρωτικές αλλαγές σε βάρος ναυτεργατών σε όλες τις κατηγορίες πλοίων, αφού η εργοδοσία έχει στη φαρέτρα της πληθώρα αντεργατικών νόμων από τις κυβερνήσεις Νέας Δημοκρατίας, ΣΥΡΙΖΑ, ΠΑΣΟΚ, για τις ενώσεις προσώπων στην ακτοπλοΐα. Στον ίδιο αντεργατικό νόμο, τον 4714/2020, δίνετε το δικαίωμα στους εφοπλιστές τα ποντοπόρα με ελληνική σημαία, ακόμα και για τη θέση του πρώτου πλοιάρχου να ναυτολογείται ναυτεργάτης με ατομική σύμβαση και όχι με την αντίστοιχη ελληνική κλαδική σύμβαση εργασίας και δημόσια κοινωνική ασφάλιση. Στην κύρωση σημειώνεται ότι θα ισχύουν οι διεθνώς κρατούσες αρχές και συμβάσεις, όροι και συνθήκες δουλειάς με βάση τα διεθνώς κρατούντα, δηλαδή τα μισθολόγια πείνας που υπογράφουν η εργοδοτική διεθνή ομοσπονδία με τα εργοδοτικά τσιράκια των εφοπλιστών στην ΠΝΟ. Είναι χαρακτηριστικό αυτό που αναφέρεται στο άρθρο 3 της Συμφωνίας Ελληνικής Κυβέρνησης και Ισραήλ, βαπτίζοντας το κρέας ψάρι για την προώθηση των συμφερόντων των επαγγελματικών ομίλων. Λέει ότι δεν εφαρμόζεται στην ακτοπλοΐα, όπως αυτή ορίζεται από τη σχετική εθνική νομοθεσία, όταν ένα πλοίο οποιουδήποτε συμβαλλόμενου μέρους αποπλέει από ένα λιμάνι σε κάποιο άλλο, εντός της επικράτειας του άλλου συμβαλλόμενου μέρους, με σκοπό την εκφόρτωση φορτίου ή επιβίβαση επιβατών. Τελικά, αυτό δεν είναι ακτοπλοΐα; Είναι. Επίσης, το υποβαλλόμενο προς κύρωση πρωτόκολλο με τη ρωσική ομοσπονδία αναφέρει ρητά ότι συνιστά βελτίωση των διαδικασιών αναγνώρισης των εγγράφων ταυτότητας των ναυτικών, στη βάση υφιστάμενου και επωφελούς για τα ελληνικά ναυτιλιακά συμφέροντα, θεσμικού πλαισίου συνεργασίας. Όλα για τη μεγιστοποίηση του κέρδους του εφοπλιστικού κεφαλαίου. Καταψηφίζουμε, λοιπόν. Ταυτόχρονα, όμως, χαιρετίζουμε τη σημερινή προειδοποιητική απεργία στα καράβια, στο λιμάνι του Πειραιά και θεωρούμε δίκαια τα αιτήματα των ναυτεργατών που παλεύουν για ανανέωση συλλογικής σύμβασης με αυξήσεις, με υποχρεωτική δημόσια ασφάλιση για όλους τους ναυτεργάτες - από όποια χώρα και αν προέρχονται - με υπεράσπιση των συνδικαλιστικών ελευθεριών και δικαιωμάτων, με την κατάργηση όλων των αντεργατικών διατάξεων πράξεων νομοθετικού περιεχομένου, που προστέθηκαν και από τους προηγούμενους για χτύπημα συμβάσεων, μισθών, δικαιωμάτων, σε συνθήκες πανδημίας, πλήρης σταθερή εργασία με μείωση του εργάσιμου χρόνου και προσαρμογή των οργανικών θέσεων στις αυξημένες ανάγκες των πλοίων και ουσιαστική προστασία των ανέργων. Βεβαίως, οι απεργοί έχουν φωνή και κάτω από τη μάσκα. Μη βιαστείτε να συκοφαντήσετε τους απεργούς, όπως κάνετε με τους μαθητές, γιατί παλεύουν και διεκδικούν προστασία της υγείας τους στα σχολεία με μορφωτικά δικαιώματα. Οι μαθητές σήμερα είναι στους δρόμους και είναι σωστό το σύνθημά τους στη συγκέντρωση που έχουν τώρα στα Προπύλαια. Η μάσκα δεν είναι η μόνη προστασία, δώστε λεφτά για την παιδεία, αλλά και για τους εργαζόμενους. Καταψηφίζουμε και τις δύο κυρώσεις.
Ευχαριστούμε την κ. Μανωλάκου. Τον λόγο έχει ο κ. Λογιάδης από το ΜέΡΑ25.
Κύριε Πρόεδρε, κύριοι Υπουργοί, θα ήθελα, ως Βουλευτής, από την Κρήτη να υπενθυμίσω ότι σαν σήμερα 24 Σεπτεμβρίου 1908, οι Κρήτες κήρυξαν την ένωση με την Ελλάδα. Πάμε τώρα στο σχέδιο νόμου με το Ισραήλ. Η εν λόγω συμφωνία έχει υπογραφεί το 2017 και εντάσσεται στη γενικότερη στρατηγική προώθηση διμερών συμφωνιών για τη ναυτιλία. Εξάλλου, τον Ιούνιο κυρώθηκε άλλη μια συμφωνία με το Μαρόκο. Να θυμίσω ότι είχε υπερψηφιστεί από το ΜέΡΑ25 και όλα τα κόμματα, εκτός από το Κομμουνιστικό Κόμμα Ελλάδας και την Ελληνική Λύση. Η συμφωνία έχει 20 άρθρα και αντιμετωπίζει μια σειρά ζητημάτων πρόσβασης, φορολογικά, τεχνικής βοήθειας, κ.ο.κ.. Το κράτος του Ισραήλ, περικυκλωμένο πάντα κι αυτό από αντίπαλες δυνάμεις έχει ως διέξοδο προς τη Δύση, την Ελλάδα και την Κύπρο. Ο τρόπος λειτουργίας του κράτους του Ισραήλ θα μπορούσε να αποτελέσει παράδειγμα χώρας, που είναι αυτάρκης στον πρωτογενή, δευτερογενή και τριτογενή τομέα. Εμείς ως ΜέΡΑ25 στηρίζουμε ξεκάθαρες και με αμοιβαίο συμφέρον συμφωνίες και συνεργασίες. Το εν λόγω, όμως, σχέδιο νόμου θεωρούμε ότι είναι ομιχλώδες και όχι απολύτως ξεκάθαρο. Γι' αυτόν τον λόγο, αλλά και λόγω του εναγκαλισμού Ελλάδος Ισραήλ τα τελευταία χρόνια σε διάφορα επίπεδα, κυρίως, εξορύξεις και άμυνα, η συγκεκριμένη, κατά τα άλλα, σύμβαση, κρίνεται με επιφυλακτικότητα από εμάς για το ποιους σκοπούς εν τέλει θέλει να εξυπηρετήσει και για αυτόν τον λόγο ψηφίζουμε «παρών». Σας ευχαριστώ.
Και εμείς ευχαριστούμε. Ο Υπουργός Ναυτιλίας και Νησιωτικής Πολιτικής, κ. Ιωάννης Πλακιωτάκης, έχει τον λόγο.
Ευχαριστώ πολύ, κύριε Πρόεδρε. Κατ' αρχάς, επιτρέψτε μου, με αφορμή τη σημερινή μέρα - παγκόσμια μέρα ναυτιλίας - να πω ότι αφιερώνεται η συγκεκριμένη μέρα από τον διεθνή ναυτιλιακό οργανισμό - ένας εορτασμός που καθιερώθηκε από το 1978, με στόχο την υπενθύμιση της σημασίας του έργου του οργανισμού - στην αναβάθμιση της ναυτιλίας, της ασφάλειας, της ναυσιπλοΐας, της ασφάλειας στη θάλασσα, αλλά και της προστασίας του θαλασσίου περιβάλλοντος. Κεντρικό θέμα της παγκόσμιας ημέρας ναυτιλίας είναι η βιώσιμη ναυτιλία, για ένα βιώσιμο πλανήτη. Η επιλογή του θέματος, αντιλαμβάνεστε όλοι, ότι αναδεικνύει την έμπρακτη δέσμευση, το IMO, στους στόχους βιώσιμης ανάπτυξης του Οργανισμού Ηνωμένων Εθνών, όπως αυτοί αποτυπώθηκαν στην ατζέντα 2030 για τη βιώσιμη ανάπτυξη. Με πρωτοβουλίες, λοιπόν, του IMO, τις οποίες η Ελλάδα στηρίζει πλήρως, η διεθνής ναυτιλία κατέστη από τις πρώτες βιομηχανίες σε παγκόσμιο επίπεδο, που υιοθέτησαν και εφαρμόζουν αυστηρά τα περιβαλλοντικά μέτρα. Ορόσημο, βέβαια, αυτής της προσπάθειας αποτελεί η υιοθέτηση της αρχικής στρατηγικής του IMO, για τη μείωση των εκπομπών αερίου του θερμοκηπίου από τα πλοία και εφαρμογή του 0,50% ως ανώτατου ορίου περιεκτικότητας του θείου στα καύσιμα των πλοίων. Είναι επιτακτική η ανάγκη να εργαστούμε όλοι μαζί, έχοντας ως βασικό στρατηγικό στόχο την περαιτέρω ανάδειξη της πρωτοκαθεδρίας του IMO στη διαμόρφωση του θεσμικού πλαισίου, που θα εγγυάται την ομαλή λειτουργία της διεθνούς ναυτιλίας και του παγκοσμίου εμπορίου, με βιώσιμο και αποδοτικό τρόπο και υψηλό αίσθημα ευθύνης για την προστασία του περιβάλλοντος. Αυτό αποτελεί χρέος όλων μας, αλλά κυρίως αποτελεί χρέος μας προς τις μελλοντικές γενιές. Τώρα, ως προς τις δύο συμφωνίες, τις οποίες είχε φέρει η προηγούμενη κυβέρνηση. Η πρώτη με τη ρωσική ομοσπονδία αποτελεί στην ουσία μια τεχνική προσαρμογή, λόγω εξέλιξης στο Διεθνές Δίκαιο και αφορά βέβαια, τα έντυπα ταυτότητας των ναυτικών. Η δεύτερη αφορά μια πλήρη ναυτιλιακή συνεργασία με το Ισραήλ και βεβαίως, όπως και η πρώτη συμφωνία, διασφαλίζονται πλήρως τα ναυτιλιακά συμφέροντα της χώρας. Διασφαλίζεται νομική ασφάλεια, σταθερότητα, δραστηριοποίηση των όρων του ελληνόκτητου και ελληνικού πλοίου και βεβαίως διασφαλίζονται και τα δικαιώματα των ναυτικών μας. Αντιλαμβάνεται κανείς ότι η επικαιροποίηση σε τεχνικό επίπεδο της τεχνικής συμφωνίας με τη ρωσική ομοσπονδία προσφέρει πρόσβαση σε μια πολύ μεγάλη ναυτιλιακή αγορά, με δεδομένο ότι η Ρωσία είναι μια από τις πρώτες χώρες σε παγκόσμιο επίπεδο παραγωγής πετρελαίου και LNG. Αντιλαμβανόμαστε, λοιπόν, όλοι ότι επειδή ακριβώς η Ελλάδα διαθέτει τέτοιου είδους εξειδικευμένα πλοία, μπορεί να χρησιμοποιηθεί προς όφελος του εξωτερικού εμπορίου της Ρωσίας. Επίσης, αυτό που θέλω να επισημάνω είναι ότι η διεθνής συμφωνία με το Ισραήλ - φέτος μάλιστα, συμπληρώνονται τριάντα χρόνια από την εγκαθίδρυση των διπλωματικών σχέσεων με το Ισραήλ - σίγουρα εμβαθύνει ακόμα περισσότερο τη στρατηγική συνεργασία μεταξύ των δύο χωρών. Επίσης, συμβάλλει στην ευημερία αλλά και την περιφερειακή σταθερότητα, κάτι που επιβεβαιώθηκε και από την πρόσφατη συνάντηση των δύο Πρωθυπουργών, του κ. Κυριάκου Μητσοτάκη και του κ. Νετανιάχου τον Ιούνιο. Αντιλαμβάνεστε ότι επειδή αναμένεται να προκύψουν ανάγκες για τη μεταφορά ενεργειακών πόρων από και μέσω Ισραήλ, θεωρώ ότι με την προς κύρωση συμφωνία παρέχεται ένα πλήρες θεσμικό πλαίσιο και ένα σημαντικό εργαλείο για την εμβάθυνση της συνεργασίας μεταξύ των δύο χωρών και στον τομέα της ενέργειας. Άρα, αυτό που θέλω να κρατήσουμε όλοι είναι ότι η ναυτιλία, η οποία αποτελεί το μεγάλο στρατηγικό όπλο αυτής της χώρας, μπορεί να λειτουργήσει ως μηχανισμός διεύρυνσης και άλλων οικονομικών δραστηριοτήτων με άλλα κράτη. Τέλος, αυτό που επίσης θέλω να τονίσω είναι ότι τα λιμάνια μας, με αφορμή βεβαίως και τη ναυτιλιακή συνεργασία με το Ισραήλ, μπορούν να λειτουργήσουν ως κόμβοι διαμετακομιστικού εμπορίου και η Κυβέρνησή μας ήδη έχει αναλάβει σημαντικές πρωτοβουλίες ως προς την αξιοποίηση των μεγάλων περιφερειακών λιμένων της χώρας. Επιπλέον - ολοκληρώνω με αυτό - θέλω, κυρία συνάδελφε, για ακόμα μία φορά να τονίσω ότι οι νομοθετικές πρωτοβουλίες που πήραμε στα τέλη Ιουλίου αφορούν την ενίσχυση της ανταγωνιστικότητας του ελληνικού νηολογίου, τη δημιουργία κινήτρων για αύξηση της απασχόλησης στα ελληνικά πλοία. Αφορούν και μόνο την ποντοπόρο ναυτιλία. Θέλω να το ξεκαθαρίσω αυτό. Δεν αφορούν την ακτοπλοΐα. Σας τόνισα και στην αρμόδια επιτροπή της Βουλής ότι η παρουσία, η απασχόληση των Ελλήνων ναυτικών τα τελευταία τριάντα χρόνια έχει μειωθεί δραματικά. Σας ανέφερα ότι τη δεκαετία του ΄70 οι Έλληνες ναυτικοί ήταν περίπου ογδόντα χιλιάδες. Σήμερα είναι δεκαοκτώ χιλιάδες. Άρα, κυρία συνάδελφε, κάτι δεν πήγε καλά. Αυτό προσπαθούμε να αλλάξουμε. Γι' αυτό παίρνουμε τις συγκεκριμένες πρωτοβουλίες. Θέλουμε να δώσουμε κίνητρα στον νέο άνεργο αυτής της χώρας να βρει απασχόληση στην ποντοπόρο ναυτιλία, να δημιουργήσουμε κίνητρα να απασχοληθούν τα νέα παιδιά αυτής της χώρας. Μη μου πείτε για μισθούς γαλέρας, διότι μιλάμε για μισθούς χιλίων οκτακοσίων δολαρίων και δύο χιλιάδων δολαρίων. Πείτε μου εσείς άλλους ανθρώπους στη στεριά που έχουν αυτούς τους μισθούς. Σας προκαλώ γι' αυτό.
Εκατόν δέκα ώρες υπερωρία τον μήνα …
Πριν μιλήσετε για μισθούς γαλέρας, πριν μιλήσετε για δικαιώματα ναυτεργατών, βοηθήστε κι εσείς, έτσι ώστε να λύσουμε ένα πολύ μεγάλο πρόβλημα, αυτό της απασχόλησης των νέων άνεργων Ελληνόπουλων. Θέλουμε να τους δώσουμε τα κίνητρα, να ενισχύσουμε την ελληνική σημαία, να ενισχύσουμε την ανταγωνιστικότητα του ελληνικού νηολογίου και νομίζω ότι σε αυτήν την προσπάθεια θα πρέπει να είμαστε όλες και όλοι μαζί. Σας ευχαριστώ πολύ.
Ευχαριστούμε, κύριε Υπουργέ. Κηρύσσεται περαιωμένη η συζήτηση ενιαία επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση του Πρωτοκόλλου για την τροποποίηση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για την Εμπορική Ναυτιλία της 6ης Δεκεμβρίου 2001». Επίσης, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για τις Θαλάσσιες Μεταφορές». Η ψήφισή τους θα γίνει χωριστά. Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση του Πρωτοκόλλου για την τροποποίηση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για την Εμπορική Ναυτιλία της 6ης Δεκεμβρίου 2001». Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση του Πρωτοκόλλου για την τροποποίηση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για την Εμπορική Ναυτιλία της 6ης Δεκεμβρίου 2001» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Ισραήλ για τις Θαλάσσιες Μεταφορές». Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για τις Θαλάσσιες Μεταφορές» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Εισερχόμαστε τώρα στην τρίτη κύρωση. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας». Το Κομμουνιστικό Κόμμα Ελλάδος και η Ελληνική Λύση έχουν ψηφίσει «κατά». Θα δοθεί συνεπώς ο λόγος στην κ. Μανωλάκου, στον κ. Λογιάδη και στον Πρόεδρο της Ελληνικής Λύσης.
Κύριε Πρόεδρε, θα ήθελα κι εγώ τον λόγο.
Εσείς θα μιλήσετε; Επειδή όμως θα μιλήσει και ο Πρόεδρος ο χρόνος θα συντμηθεί. Τον λόγο έχει η κ. Μανωλάκου.
Μπορούν δύο κράτη να συνάπτουν συμφωνίες για την αγροτική παραγωγή και μεταποίηση; Φυσικά και μπορούν. Με όρους όμως και προϋποθέσεις που διέπουν την αγροτική τους πολιτική. Ποια είναι η νομοθεσία στη χώρα μας; Σχεδόν στο σύνολό της είναι οι κανονισμοί και οι οδηγίες της ευρωκοινοτικής αγροτικής παραγωγής. Παραδείγματος χάριν, όταν θέλουμε να κάνουμε εισαγωγή πιστοποιημένου σπόρου από τρίτη χώρα, βάζουμε υποχρεωτικά όρους παραγωγής και πιστοποίησης, σύμφωνα με τον αντίστοιχο τεχνικό κανονισμό της Ευρωπαϊκής Ένωσης. Ή όταν εισάγουμε φυτικά ή ζωικά προϊόντα από τρίτες χώρες, πρέπει να συνοδεύονται με πιστοποιητικά φυτοϋγείας για ασθένειες σύμφωνα με τις ντιρεκτίβες της Ευρωπαϊκής Ένωσης, που φυσικά έχουν περάσει στο Εθνικό Δίκαιο. Γι' αυτό συχνά λέμε ότι δεν υπάρχει εθνική αγροτική πολιτική, αλλά Κοινή Αγροτική Πολιτική, η ΚΑΠ, απ' αυτό που θα παράγεις μέχρι αυτό που θα μεταποιήσεις ή θα συσκευάσεις ή θα εισάγεις. Γιατί; Γιατί υπάρχει η ενιαία αγορά και τα προϊόντα, τα κεφάλαια, τα αγαθά κυκλοφορούν χωρίς διασυνοριακούς ελέγχους. Αντίθετα βέβαια δεν επιτρέπεται να κυκλοφορούν οι πρόσφυγες, που η Συνθήκη του Δουβλίνου και η συμφωνία της Ευρωπαϊκής Ένωσης - Τουρκίας τους φυλακίζει στα ελληνικά νησιά, καταπατώντας και τα δικαιώματά τους. Ερχόμαστε λοιπόν στο μνημόνιο συνεργασίας με την Αλβανία στον αγροτικό τομέα, που έκανε ο ΣΥΡΙΖΑ το 2015. Αντικειμενικά λοιπόν αυτή η συνεργασία εξυπηρετεί τον στόχο ενταξιακής διαδικασίας της Αλβανίας στην Ευρωπαϊκή Ένωση, αφού το μνημόνιο περιλαμβάνει το σύνολο της αγροτικής παραγωγής και μεταποίησης και αναφέρεται σε συγκεκριμένες πτυχές της Κοινής Αγροτικής Πολιτικής, χωρίς αυτή βεβαίως να ονοματίζεται, αφού έχει ενσωματωθεί στο Εθνικό Δίκαιο. Αυτή είναι απλή λογική, δεν είναι καχυποψία. Ουσιαστικά, πρόκειται για μία προπαρασκευή εν όψει της ένταξης της Αλβανίας στην Ευρωπαϊκή Ένωση, που η γεωργία της απασχολεί σημαντικό ποσοστό κι έχει διψήφιο στο ακαθάριστο εγχώριο προϊόν της. Βέβαια αυτή η πορεία ένταξης έχει περάσει από πολλά κύματα, όπως και πρόσφατα στο Ευρωκοινοβούλιο που ζητά από τις κυβερνήσεις των κρατών - μελών να μην ξεκινήσουν ενταξιακές διαδικασίες εάν δεν έχουν εκπληρωθεί ορισμένοι όροι, όπως ο σεβασμός εθνικών μειονοτήτων, προστασία περιουσιακών δικαιωμάτων, εκλογικός νόμος και πληθυσμιακή απογραφή, που σχετίζονται με την ελληνική μειονότητα στην Αλβανία αλλά και άλλους όρους. Αυτές οι καθυστερήσεις προώθησαν και ένα σχέδιο για δημιουργία μίας μίνι Σέγκεν με στόχο την προενταξιακή εναρμόνιση πολιτικών και το άνοιγμα νέων αγορών για ντόπια και ξένα μονοπώλια με προτροπές και ευλογίες των ιμπεριαλιστικών χωρών και των ΗΠΑ. Οι ελληνικές κυβερνήσεις ιδρώνουν να διασφαλίσουν στο ελληνικό κεφάλαιο μια καλή θέση μεταξύ των ξένων επενδυτών στις περισσότερες χώρες των Βαλκανίων, αφού θέλουν και έχουν υποστηρίξει την ενσωμάτωσή τους στην Ευρωπαϊκή Ένωση και το ΝΑΤΟ. Συνεπώς και αυτή η συμφωνία συμβάλλει στην τεχνογνωσία για να τρέξουν οι καπιταλιστικές αναδιαρθρώσεις στη γείτονα χώρα, στον αγροτικό τομέα και ταυτόχρονα διασφαλίζουν συμφέροντα της ελληνικής αστική τάξης. Αυτή είναι η συνεισφορά του ΣΥΡΙΖΑ στους ευρωατλαντικούς σχεδιασμούς στην περιοχή της Αλβανίας, ένα πλαίσιο στήριξης της Ευρωπαϊκής Επιτροπής, που στηρίζει και η σημερινή Κυβέρνηση και τα άλλα κόμματα. Αυτά τα μνημόνια δεν πρόκειται να ευνοήσουν τους αγρότες, αλλά το κεφάλαιο που θέλει να διεισδύσει στην Αλβανία. Οι αγρότες χαμένοι θα βγουν καθώς είναι αυτοί που πληρώνουν το μάρμαρο της απελευθερωμένης αγοράς και της έντασης του ανταγωνισμού σαν αποτέλεσμα των διακρατικών συμφωνιών των καπιταλιστικών κρατών. Καταψηφίζουμε και λέμε ότι τα βάσανα και όλα όσα έχουν υποφέρει οι λαοί των Βαλκανίων έχουν συγκεκριμένες αιτίες. Είναι οι ιμπεριαλιστικοί ανταγωνισμοί, οι νατοϊκές επεμβάσεις, οι αλλαγές των συνόρων, οι ξένες στρατιωτικές βάσεις, η υποκίνηση των εθνικισμών, η διασύνδεσή τους με την Ευρωπαϊκή Ένωση, οι καπιταλιστικές αναδιαρθρώσεις. Η εμπειρία δείχνει ότι καμμία ένταξη χώρας, Ευρωπαϊκή Ένωση και ΝΑΤΟ δεν μπορεί να γίνει σε όφελος του λαού. Αντίθετα, υπαγορεύονται από τα συμφέροντα των μεγάλων μονοπωλιακών ομίλων.
Ευχαριστώ, κυρία Μανωλάκου. Τον λόγο έχει ο κ. Βιλιάρδος.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, θα ξεκινήσουμε με το ότι ψηφίζουμε πάντοτε τα σχέδια νόμου ή τις συμφωνίες, που είναι υπέρ της Ελλάδας, ενώ καταψηφίζουμε όλα τα άλλα. Για παράδειγμα, ψηφίσαμε τη συμφωνία με τη Ρωσία, επειδή θεωρούμε πως είναι θετική για την Ελλάδα, ελπίζοντας να αρθεί το καθεστώς των κυρώσεων, έτσι ώστε να υπάρξει εξομάλυνση των σχέσεων μας και καλύτερες εμπορικές σχέσεις, ενώ θα είναι επιπλέον προς όφελός μας γεωπολιτικά. Ψηφίσαμε επίσης «υπέρ» στη συμφωνία με το Ισραήλ, ευχόμενοι να έχει γίνει κατανοητό το ότι η ελληνική ναυτιλία αποτελεί ένα μεγάλο πλεονέκτημα της χώρας μας και γεωπολιτικά, το οποίο δυστυχώς δεν εκμεταλλευόμαστε όσο πρέπει. Αφού αναλύσαμε, δε, τα οικονομικά στοιχεία και των δύο χωρών στην επιτροπή, αναφέραμε πως είναι σταθερή και πάγια η θέση μας για συνεργασία με το Ισραήλ. Υποδείξαμε βέβαια στη συμφωνία κάποιες προβληματικές διατάξεις που πρέπει να διορθωθούν, αλλά η συνεργασία με το Ισραήλ σε όλους τους τομείς κρίνεται πως είναι προς όφελος της χώρας μας. Όσον αφορά τη συμφωνία με την Αλβανία, αφού αναλύσαμε επίσης τα οικονομικά της στοιχεία, είπαμε πως είναι καλύτερα να ασχοληθεί το Υπουργείο Αγροτικής Ανάπτυξης με τα πολύ σοβαρά προβλήματα που έχουμε στον πρωτογενή τομέα, παρά με τέτοια ανούσια θέματα. Αφού τονίσαμε πως η Ευρωπαϊκή Ένωση στο πρόγραμμα ένταξης της Αλβανίας αναφέρει τα προβλήματα υστέρησης του αγροτικού της τομέα, τεκμηριώσαμε πως η συμφωνία εξυπηρετεί σχεδόν εξολοκλήρου την Αλβανία και καθόλου την Ελλάδα, αφού η χώρα θέλει αφ' ενός μεν να ωφεληθεί από τη δική μας τεχνογνωσία, αφ' ετέρου να έχει πρόσβαση στα προγράμματα και στη χρηματοδότηση της Ευρωπαϊκής Ένωσης μέσω της Ελλάδας. Εκτός αυτού, είπαμε πως το οργανωμένο έγκλημα στην Αλβανία διαδραματίζει μεγάλο ρόλο στη διακίνηση ναρκωτικών με σημαντική εγχώρια παραγωγή κάνναβης, ενώ συνεργάζεται σε αυτούς τους τομείς με την Τουρκία ανταλλάσσοντας κάνναβη με ηρωίνη, όπως επίσης σε άλλες παράνομες δραστηριότητες, από το εμπόριο όπλων ως τη μεταφορά και διακίνηση ναρκωτικών στην Ευρώπη. Είναι, δε, τέτοια η έκταση του φαινομένου που η Αλβανία αποκαλείται ευρέως ως η «Κολομβία της Ευρώπης» ή «ναρκοκράτος», ενώ εκτιμάται πως μόνο η κάνναβη δημιουργεί περί τα 4 δισεκατομμύρια δολάρια ΑΕΠ ή το 25% περίπου του συνολικού ΑΕΠ της χώρας. Είναι δυνατή, λοιπόν, η συνεργασία μας με ένα τέτοιο καθεστώς; Συνεχίσαμε με το ότι η Ελλάδα είναι ο δεύτερος μεγαλύτερος επενδυτής στην Αλβανία, αν και για πολλά χρόνια ήταν ο πρώτος, ενώ εκτιμάται ότι περισσότερες από εκατό εταιρείες ελληνικών και ομογενειακών συμφερόντων δραστηριοποιούνται σήμερα στην αλβανική αγορά. Είναι, δε, γνωστό πως η ανάπτυξη του αγροτικού τομέα αποτελεί υψηλή προτεραιότητα της αλβανικής κυβέρνησης, ενώ σύμφωνα με την έκθεση της πρεσβείας μας στην Αλβανία - την οποία φυσικά διαβάσαμε - ο αγροτικός τομέας της υποφέρει από σημαντικές δομικές αδυναμίες τις οποίες αναλύσαμε μία προς μία στην επιτροπή. Τέλος, σημειώσαμε πως η Αλβανία έχει ήδη συνάψει σχέσεις συνεργασίας στον αγροτικό τομέα με την Τουρκία από το 2014, ενώ έχει δημιουργηθεί ένας κοινός οργανισμός των δύο χωρών, υπενθυμίζοντας πως η Τουρκία έχει εγκαταστήσει στην Αλβανία μια ναυτική βάση στο πλαίσιο των προσπαθειών της να διεισδύσει σε όλα τα κράτη των Βαλκανίων. Ο βασικός λόγος, όμως, που καταψηφίσαμε τη συμφωνία, χωρίς να υποτιμά βέβαια τους υπόλοιπους, είναι πρώτον, το ζήτημα της οριοθέτησης των θαλασσίων ζωνών, δεύτερον - και σημαντικότερο - της παραβίασης των δικαιωμάτων της ελληνικής μειονότητας από τις αλβανικές αρχές και τρίτον της επιχειρούμενης ζεύξης της Αλβανίας στο άρμα της τουρκικής αμυντικής πολιτικής που επιδιώκει την στρατηγική περικύκλωση της Ελλάδας, ναρκοθετώντας εκ των πραγμάτων οποιαδήποτε προσπάθεια ανάπτυξης των ελληνοαλβανικών σχέσεων, όχι μόνο στον τομέα της γεωργίας, αλλά φυσικά σε όλους τους άλλους τομείς. Παρά το ότι πρόκειται για μια ανούσια συμφωνία, αδιάφορη, τεθήκαμε κατά, όπως θα κάνουμε σε κάθε άλλη, εάν δεν επιλυθούν προηγουμένως τα βασικά προβλήματα που αναφέραμε, ιδίως όσον αφορά την κατάσχεση των περιουσιών των Ελλήνων και την τρομοκρατία τους από την κυβέρνηση της Αλβανίας. Προφανώς δεν έχουμε απολύτως τίποτα εναντίον των πολιτών της, τους οποίους άλλωστε φιλοξενούμε χρόνια στην Ελλάδα, παρέχοντας τους θέσεις εργασίας, κοινωνική περίθαλψη και όλα τα υπόλοιπα. Ευχαριστώ πολύ.
Και εγώ ευχαριστώ, κύριε Βιλιάρδο. Τον λόγο τώρα έχει ο Πρόεδρος της Ελληνικής λύσης, ο κ. Βελόπουλος.
Ευχαριστώ πολύ, κύριε Πρόεδρε. Θα ήθελα, ξεκινώντας, να παρακαλέσω την Κυβέρνηση να μην φέρνει νομοσχέδια fast track. Έμαθα πριν από λίγο ότι ήρθε η προσπάθειά της Κυβέρνησης με την θεομηνία στην Καρδίτσα να επουλώσει τις πληγές, αλλά ο τρόπος με τον οποίο γίνονται και εμβόλιμα περνούν πράγματα τα οποία δεν έχουν καμμία σχέση με τον «Ιανό», πρέπει να τους κάνει προσεκτικότερους. Θα τα δούμε τη Δευτέρα όλα αυτά, γιατί περνάνε και διαφημίσεις μέσα και διαφημιστικές δαπάνες και διάφορα πράγματα περίεργα. Μετά αναγκάζουν εμάς να καταψηφίζουμε, να ψηφίζουμε «παρών» και να ενίσταται ο κ. Βιλιάρδος, γιατί το «παρών» δεν είναι ψήφος. Όταν, όμως, μεταξύ του καλού βάζεις και το κακό έχεις πρόβλημα στο να ψηφίσεις «ναι» ή «όχι» και εδώ πλέον πρέπει να είμαστε προσεκτικοί. Πάμε τώρα στην ουσία. Κύριε Υπουργέ, κυρίες και κύριοι της Νέας Δημοκρατίας, Αλβανία. Μας φέρνετε ένα νομοσχέδιο για την αγροτική συνεργασία κ.λπ.. Ξέρετε, οι διεθνείς σχέσεις διέπονται όχι από την καλή διάθεση μιας πλευράς, αλλά από την αμοιβαιότητα που θα πρέπει να έχουν οι δύο πλευρές. Εγώ ρωτώ τον συγκεκριμένο Υπουργό - γιατί είναι και για φίλος από τα παλιά - κατά πόσον αυτή η χώρα είναι φιλική με την Ελλάδα. Δεν είναι. Δεν θα μιλήσω για τον ανελέητο διωγμό των Βορειοηπειρωτών. Δεν θα μιλήσω για τις δημεύσεις των περιουσιών των Βορειοηπειρωτών. Δεν θα πω για τους παράνομους εποικισμούς που γίνονται στο νότιο τμήμα της Αλβανίας, τη Βόρειο Ήπειρο μας. Δεν θα πω για την παράνομη οικειοποίηση περιουσιών στους Αγίους Σαράντα και σε άλλες περιοχές. Δεν θα μιλήσω για τις δολοφονίες του Αριστοτέλη Γκούμα και του Κατσίφα. Δεν θα πω και την παραβίαση του πρωτοκόλλου της Κέρκυρας και της Φλωρεντίας. Δεν θα πω επίσης για την υπογραφή στρατιωτικών σχέσεων μεταξύ Τουρκίας και Αλβανίας. Ρωτώ τον Υπουργό, την Κυβέρνηση της Νέας Δημοκρατίας: Τι χρείαν έχομε να βιαστούμε να συνεργαστούμε με ένα τέτοιο κράτος; Η Αλβανία έχει όντως αξιόλογη - εγώ διαφωνώ με τον κ. Βιλιάρδο - αγροτική παραγωγή, αλλά έχει μόνο καλλιέργειες, χασίς. Είναι ειδικοί στην τέχνη αυτή. Έχουν πρωτογενή τομέα ιδιαίτερα καλό στο χασίς. Ποιος είναι ο λόγος, λοιπόν, όταν δίνει βάσεις η Αλβανία στους Τούρκους; Ποιος είναι ο λόγος να τους χαϊδεύω συνεχώς όταν πήγαν και δημιούργησαν δομή στη Βόρειο Ήπειρο Πακιστανών ακριβώς στα σύνορα με την Ελλάδα; Πώς εγώ να τους πω «ελάτε να συνεργαστούμε, να συζητήσουμε» ή «να κάνουμε κάτι καλό»; Να πω για το θέμα των Τσάμηδων; Να πω για τις διεκδικήσεις που επισήμως γίνονται από Βουλευτές και Υπουργούς της Αλβανίας; Να πω για το χειρότερο που έκανε στη Νέα Δημοκρατία, κύριε Υπουργέ η κυβέρνηση της Αλβανίας; Η Νέα Δημοκρατία πέτυχε πριν μερικά χρόνια επιτέλους να καθορίσουμε ΑΟΖ με τους Αλβανούς και αυτός που κυβερνά σήμερα, συγκεκριμένα ο ναρκέμπορος ο Ράμα, προσέφυγε στο συνταγματικό δικαστήριο - που δεν έχει η χώρα μας και φωνάζουμε «κάντε συνταγματικό δικαστήριο» - και κατήργησε μια συμφωνία μεταξύ των δύο μερών για τον καθορισμό της ΑΟΖ μεταξύ Ελλάδας και Αλβανίας. Δηλαδή, να πάμε να δώσουμε - συμφωνώ - , να βοηθήσουμε, αλλά να δούμε και τι κερδίζουμε εμείς. Γιατί όπως λέει ο φίλος σας Ερντογάν - και λέω φίλος σας, όχι δικός σας, αλλά του Πρωθυπουργού, γιατί συζητάει μαζί του - «καζάν - καζάν» γίνονται οι δουλειές, «win - win» που λέει οι Άγγλοι. Εδώ μόνο «καζάν» παίρνει ο ένας και φεύγει. Δεν υπάρχει «καζάν - καζάν» και για τους δύο. Να πω για τις αλλοιώσεις των εκλογικών αποτελεσμάτων στη Βόρεια Ήπειρο; Να πω για την απαγόρευση των δίγλωσσων επιγραφών στη Βόρειο Ήπειρο που είναι υποχρεωμένοι να αναρτούν οι Αλβανοί και τις κατεβάζουν όλες; Να πω για τη στέρηση των δικαιωμάτων ελεύθερης έκφρασης των Βορειοηπειρωτών; Θέλω να πω, δηλαδή, ότι υπάρχουν τόσα πολλά πράγματα για τα οποία θα μπορούσα να μιλήσω. Εδώ, ο Πρωθυπουργός της χώρας, πριν από μερικούς μήνες, δεσμεύτηκε στους Βορειοηπειρώτες αδελφούς μας και στους Ελληνοπόντιους να τους συνταξιοδοτήσει. Ακόμα δεν το έκανε. Θα μου πείτε ότι υπάρχει οικονομική δυσπραγία. Το αντιλαμβάνομαι. Να μην υπάρχει, όμως, οικονομική δυσπραγία μόνο εκεί που πρέπει να δώσουμε, αλλά κι εκεί που δεν πρέπει να δώσουμε. Αναφέρομαι σε συγκεκριμένα πράγματα. Επίσης, σας είχα επισημάνει και το εξής. Και εδώ, πρέπει να είμαι ακριβοδίκαιος. Ο διευθυντής του γραφείου σας μου τηλεφώνησε για το «λουλούδι του Δαρβίνου», αυτό το εξαιρετικό βότανο που φύεται στον Γράμμο και το οποίο κοστίζει 50.000 ευρώ το κιλό που μπαίνουν οι Αλβανοί και το μαζεύουν. Ο διευθυντής του γραφείου σας ζήτησε πληροφορίες. Και είναι ο μοναδικός, ο διευθυντής του γραφείου σας, ο οποίος έστειλε ερωτήσεις και του τις απάντησα. Και απ' ό,τι μαθαίνω, αρχίζει και ασχολείται σοβαρά με το θέμα αυτό και το Υπουργείο σας. Αυτό με χαροποιεί. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου]] Κύριε Πρόεδρε, θα ήθελα λίγο χρόνο ακόμη, γιατί θέλω να αναφερθώ και στα ελληνοτουρκικά. Ο Κέννεντυ είχε δηλώσει κάτι εξαιρετικό. Το λέω και στους κυρίους συναδέλφους: «Δεν μπορείς να διαπραγματεύεσαι με κράτη ή ανθρώπους που λένε το εξής: Ό,τι είναι δικό μου είναι δικό μου. Ό,τι είναι δικό σου είναι διαπραγματεύσιμο». Αυτό κάνει σήμερα η Τουρκία. Ό,τι είναι δικό της το θεωρεί δικό της. Και ό,τι είναι δικό μας το θεωρεί διαπραγματεύσιμο. Ανεχόμαστε, δηλαδή, τουρκικές παραβιάσεις επί δεκαετίες. Ανεχόμαστε προκλήσεις από την Τουρκία. Ανεχόμαστε εισβολή στην Κύπρο. Και σήμερα, καθόμαστε και συζητάμε με αυτούς τους ανθρώπους. Και αφήνουμε μόνη την αδελφή μας Κύπρο, να βγάλει τα κάστανα από τη φωτιά. Γιατί το κάνουμε αυτό; Πού είναι το ενιαίο αμυντικό δόγμα; Πού είναι η συμφωνία των δύο χωρών; Για εμένα δεν είναι δύο χώρες. Για εμένα ο Ελληνισμός δεν υπάρχει σε δύο χώρες. Για εμένα η Κύπρος είναι Ελλάδα. Όπου υπάρχει Ελληνισμός είναι Ελλάδα. Μου βάζετε τον Παύλο Αποστολίδη - έτσι ακούω εγώ, τον κύριο αυτόν τον ιδιαίτερο - ο οποίος ήταν και σύμβουλος του ΕΛΙΑΜΕΠ, υπεύθυνος και διορισμένος στην ΕΥΠ επί Σημίτη - πού τους βρίσκετε δεν μπορώ να καταλάβω - ο πρώτος που ξεκίνησε συνεργασία ΕΥΠ και ΜΙΤ για θέματα τρομοκρατίας επικεφαλής της αποστολής στον διάλογο με την Τουρκία. Σαν να λέτε «βάζω τον looser να πάει να κερδίσει». Δεν γίνεται ο looser να κερδίσει. Δεν μπορεί να κερδίσει ο άνθρωπος, γιατί έχει συγκεκριμένες απόψεις. Και το λέω για να το καταλάβετε. Είναι ο άνθρωπος που ξεκλήρισε όλο το PKK στην Ελλάδα και τους παρέδωσε την Τουρκία. Ο ρόλος του Αποστολίδη στην ιστορία του Οτσαλάν δεν είναι τυχαία. Πώς τους βάζετε αυτούς τους ανθρώπους υπεύθυνους για συζητάνε, κύριοι της Νέας Δημοκρατίας; Βγαίνει ο κ. Χριστοδουλίδης, ο Υπουργός Εξωτερικών της Κύπρου και μας αδειάζει με κομψό τρόπο - εγώ θα τα έλεγα διαφορετικά - και λέει: «Θα πρέπει απλά να αναμένουμε να δεχόμαστε τις παράνομες αυτές ενέργειες επειδή έχει επιτευχθεί ο διάλογος Ελλάδας - Τουρκίας;». Ο Κύπριος Υπουργός Εξωτερικών λέει για τη Νέα Δημοκρατία και την Κυβέρνησή σας ότι δεν μπορεί να ανέχεται τις προκλήσεις των Τούρκων και τις γεωτρήσεις επειδή τα βρήκατε εσείς με την Τουρκία. Ξέρετε, τι σημαίνει αυτό; Σπάσατε μεμιάς το ενιαίο αμυντικό δόγμα, την ενιαία σύνδεση Κύπρου - Ελλάδος. Επίσης, εγώ θα ευχαριστήσω την Κύπρο για ακόμα μία φορά. Ευχαριστώ την μικρή Κύπρο, την αδελφή μας Κύπρο, που κράτησε όρθια την εθνική αξιοπρέπεια, την εθνική υπερηφάνεια των Ελλήνων με το βέτο που έθεσε. Αυτά που έλεγαν ότι ένας είχε ιό και ακυρώθηκε η Σύνοδος είναι παραμυθάκια. Το είχα πει από την πρώτη στιγμή. Η «DIE WELT» το είπε σήμερα και χθες ότι ήταν παραμυθάκι. Λόγω της Κύπρου ακυρώθηκε η ιστορία. Πάμε λοιπόν να διαπραγματευθούμε με την Τουρκία χωρίς να γνωρίζουμε τι δίνουμε. Εγώ καταγγέλλω τον Έλληνα Πρωθυπουργό εδώ μέσα. Δεν μπορώ να κάνω κάτι άλλο. Δεν μπορείς να συζητάς χωρίς να ξέρει ο κ. Τσίπρας, ο κ. Κουτσούμπας ή οι υπόλοιποι αρχηγοί. Δεν πρέπει και δεν γίνεται να συζητάς εθνικά θέματα δεκαετιών μόνος σου. Δεν πρέπει να διαπραγματεύεσαι με μυστική διπλωματία. Είναι λάθος εγκληματικό, το οποίο δεν θα το πληρώσει η Νέα Δημοκρατία, αλλά θα το πληρώσουν όλοι οι Έλληνες πολίτες. Βέβαια, απορώ: Συζητήσεις με τη Γερμανία κάνετε. Γιατί δεν μιλάτε για τις πολεμικές αποζημιώσεις και επανορθώσεις; Κανένας δεν μιλά εδώ μέσα, πλην του ΚΚΕ καμμιά φορά που αναφέρεται. Για ποιο λόγο δεν μιλάμε για τις πολεμικές αποζημιώσεις και επανορθώσεις; Ήρθε εδώ ο πρέσβης των Γερμανών. Τον χειροκρότησαν όλοι στη Νέα Δημοκρατία. Σηκώθηκαν όρθιοι και χειροκροτούσαν. Γιατί, κύριοι συνάδελφοι; Του είπε κανείς ότι μας χρωστούν 300 δισεκατομμύρια; Κύριε συνάδελφε, αν δεν κάνω λάθος, ήσασταν Πρόεδρος της Επιτροπής. Το έθεσε κανείς το θέμα του πρέσβη; Πρέσβης είναι της Γερμανίας και ήρθε εδώ στη Βουλή. Ας το θέσουμε έστω ακροθιγώς, όχι με κακό τρόπο. Ας το θέσουμε με κομψό διπλωματικό τρόπο, ότι έχουμε και μία εκκρεμότητα 300 δισεκατομμυρίων ευρώ. Γιατί δεν το συζητάμε; Γιατί συνεχώς αποφεύγουμε να ζητάμε αυτό που δικαιούμαστε; Εγώ δεν λέω να ζητήσεις κάτι που δεν δικαιούσαι, αλλά κάτι που δικαιούσαι. Σφάχτηκαν στον Χορτιάτη, στο Δίστομο, στα Καλάβρυτα από τους ναζιστές, φασίστες, αυτά τα κτήνη, Έλληνες πρόγονοί μας. Έχω συγγενή που στην πλατεία των Γιαννιτσών, που εκατόν δώδεκα άτομα σφάχτηκαν και που ήταν οκτώ χρονών παιδάκι. Το σκότωσαν οι Γερμανοί. Τα ξεχάσαμε όλα; Και εκτελούμε τις εντολές των συμφερόντων της Γερμανίας. Εγώ δεν λέω ότι εκτελεί η Κυβέρνηση τις εντολές των Γερμανών. Εκτελούμε, όμως, τις εντολές των συμφερόντων της Γερμανίας που είναι συγκρουόμενες με τις ελληνικές. Άρα κάτι δεν κάνουμε καλά. Εμένα ειλικρινά με στενοχώρησε όταν είδα Βουλευτές της Νέας Δημοκρατίας να χειροκροτούν τον πρέσβη. Με στεναχώρησε πολύ. Χειροκροτάς δηλαδή κάποιον που λέει τα καλά για εσένα - το αντιλαμβάνομαι - ή βοηθάει την εξωτερική πολιτική σου ή τα εθνικά σου θέματα. Πού μας βοήθησε η Γερμανία για να τον χειροκροτήσουμε εμείς; Να μου πείτε τώρα πού μας βοήθησε. Έστειλε στρατό στα σύνορα; Βοηθάει εμάς; Πού μας βοηθάει; Μας βοηθάει στα δάνεια που μας χρωστάει, τα 300 δισεκατομμύρια ευρώ υποχρεωτικό δάνειο; Πείτε μου, πού βοήθησε η Γερμανία. Θα σας πω τι έλεγε ο Επίκτητος. Και το λέω στον Πρωθυπουργό, ο οποίος απουσιάζει: «Στην παλαίστρα δεν ανεβαίνεις να αγωνιστείς όταν ξέρεις ότι θα είσαι ηττημένος». Και ο Πρωθυπουργός και η Ελλάδα σύρεται τώρα στην παλαίστρα του διαλόγου, ενώ ξέρει ότι θα είμαστε ηττημένοι. Και είμαστε ηττημένοι, γιατί συζητάμε για πράγματα που είναι δικά μας σαν να είναι δικά μας. Άρα έχουμε ηττηθεί. Μπήκαμε στη διαδικασία να συζητήσουμε πράγματα, όπως το φυσικό αέριο, τις βραχονησίδες, τα νησιά, την αποστρατιωτικοποίηση, για την οποία θα πω παρακάτω. Συζητάμε αυτά, όταν από την άλλη πλευρά δεν θέτουμε συγκεκριμένα πράγματα. Έχουμε καθηγητές που ξέρουν καλά.
Κύριε Βελόπουλε, πρέπει να ολοκληρώσετε.
Κύριε Πρόεδρε, θα ήθελα δύο λεπτά παραπάνω.
Κύριε Βελόπουλε, μιλάτε ήδη δέκα λεπτά.
Ευχαριστώ, κύριε Πρόεδρε. Η Συνθήκη της Λωζάνης μιλάει για αυτοδιοίκητο Ίμβρου και Τένεδου. Γιατί δεν το θέτει η ελληνική πλευρά; Το λέει μέσα η Συνθήκη της Λωζάνης. Γιατί με τον ίδιο τρόπο, αφού ζητούν βραχονησίδες και νησιά αυτοί, με την ίδια τη δική της οπλική ισχύ να διεκδικήσουμε τα άλλα, όπως τα Πριγκηπόννησα. Έχουμε το δικαίωμα με βάση το Διεθνές Δίκαιο. Να τα βάλουμε στο τραπέζι, ώστε όταν τα συζητήσουμε να πάει ίσα βάρκα, ίσα πανιά η διαπραγμάτευση. Εδώ, πάμε μονόπατα. Είμαστε με τους χαμένους. Έρχομαι στο θέμα των αποστρατιωτικοποιήσεων. Τι σημαίνει η λέξη «αποστρατιωτικοποίηση»; Εγώ θα σας το πω ευθέως: Σημαίνει αφοπλισμός. Αποστρατιωτικοποίηση σημαίνει ότι αφοπλίζω τα ελληνικά νησιά και παίρνω μοίρες πυροβολικού, μηχανοκίνητες ταξιαρχίες. Φτιάχνω ταξιαρχίες στις Σέρρες και Καστοριά. Παίρνουμε τα οπλικά συστήματα των Αμερικάνων από τα νησιά και τα φέρνουμε στην ηπειρωτική Ελλάδα. Πείτε μου εσείς, για ποιο λόγο. Για ποιο λόγο το συζητάμε; Στη νέα δομή του ελληνικού στρατεύματος υπάρχουν γραμμένα αυτά. Εάν αποσύρετε στρατό από τα νησιά είναι σαν να κάνετε ό,τι έκανε η παλιο - χούντα, η χούντα το '67 που μετέφερε τη μεραρχία και το '74 είχαμε εισβολή στην Κύπρο. Μην κάνετε το ίδιο λάθος. Είμαι βέβαιος ότι δεν θα πέσετε στο ίδιο λάθος. Κλείνοντας, να πω το εξής: Όταν το πρόβατο κάνει διάλογο με τον λύκο δεν αφορά αν το πρόβατο θα φαγωθεί. Αυτό είναι δεδομένο. Θα φαγωθεί. Αφορά πού θα ξεκινάει ο λύκος να τρώει. Εδώ, το θέμα είναι ότι ξεκινάει η Ελλάδα με λάθος τρόπο να κάνει διάλογο με τον φασίστα Ερντογάν. Έχουμε Τουρκία εναντίον Συρίας, Τουρκία εναντίον Λιβύης, Τουρκία εναντίον Ιράκ, Τουρκία εναντίον Ισραήλ, Τουρκία εναντίον Αιγύπτου, Τουρκία εναντίον Ηνωμένων Αραβικών Εμιράτων, Τουρκία εναντίον Κύπρου, Τουρκία εναντίον Ελλάδος, Τουρκία εναντίον Αρμενίας, Τουρκία εναντίον Γαλλίας, Τουρκία εναντίον Ινδίας εσχάτως. Χθες, η Ινδία, η επίσημη κυβέρνηση έβγαλε ανακοίνωση εις βάρος της Τουρκίας. Έχουμε Τουρκία εναντίον Κουβέιτ, Τουρκία εναντίον Ευρωπαϊκής Ένωσης, Τουρκία εναντίον του ΟΗΕ. Η Τουρκία είναι ο ταραχοποιός. Και με αυτόν πάτε να κάνετε διάλογο εσείς; Σήμερα, πάτε να κάνετε διάλογο με τον Ερντογάν; Πάτε να νομιμοποιήσετε διά του διαλόγου τις διεκδικήσεις του; Είναι λάθος. Και κλείνω, λέγοντας το εξής: Ελληνική Εταιρεία Εντατικής Θεραπείας. Ξέρετε πόσες ΜΕΘ έχουμε σήμερα; Το λέει η εταιρεία. Έχουμε τριακόσια τριάντα επτά κρεβάτια ΜΕΘ σε κρατικά και στρατιωτικά νοσοκομεία. Εδώ, ήταν ο Πρωθυπουργός και ο Υπουργός Κικίλιας που έλεγαν ότι θα έχουμε χίλιες ΜΕΘ μέχρι τον Αύγουστο. Πού είναι οι χίλιες ΜΕΘ; Εκατόν επτά ΜΕΘ - λέει - έχουν διατεθεί ήδη. Πείτε μου πού είναι οι χίλιες ΜΕΘ. Διότι θα τρελαθώ τελείως. Μας λέγατε, μας λέγατε, μας λέγατε και ακούστε τι κάνατε. Και κλείνω με αυτό. Έδωσε ο Μπακογιάννης δύο εκατομμύρια για να κάνει αυτό το αίσχος του πεζόδρομου, το αίσχος του μεγάλου περιπάτου που έγινε η μεγάλη μάσα. Δώσατε έξι εκατομμύρια για μάσκες - αλεξίπτωτα. Δώσατε πεντακόσιες χιλιάδες για πλωτό φράγμα. Και δώσατε και είκοσι εκατομμύρια, τζάμπα λεφτά, στα κανάλια. Μία ΜΕΘ κάνει τριάντα χιλιάδες με σαράντα πέντε χιλιάδες ευρώ. Θα είχαμε άλλες εξακόσιες πενήντα με επτακόσιες ΜΕΘ με τα πεταμένα λεφτά που δώσατε. Τριάντα πέντε με σαράντα πέντε χιλιάδες κάνει μία ΜΕΘ. Βάλτε κάτω τα νούμερα. Δεν είναι λαϊκισμός, ξέρετε. Είναι η ωμή πραγματικότητα. Σταματήστε να τιτλοφορείτε λαϊκισμούς και ιστορίες σε επιχειρήματα υπαρκτά. Διότι δεν είναι ανύπαρκτο. Τα δύο εκατομμύρια δόθηκαν και τα ξηλώνει ο κ. Μπακογιάννης. Αθλιότης! Είκοσι εκατομμύρια τα έφαγαν στα κανάλια τα φάγαμε για να λένε «Ζήτω η Νέα Δημοκρατία». «Ζητωμητσοτάκηδες» έγιναν όλα τα κανάλια. Δεν θα πω για τα έξι εκατομμύρια για τα αλεξίπτωτα - μάσκες. Σας λέω συγκεκριμένα πράγματα. Δεν μπορέσατε να τα κάνετε αυτά; Που είναι οι χίλιες ΜΕΘ;
Ολοκληρώστε, Πρόεδρε.
Είστε πανικόβλητοι γι' αυτόν τον λόγο, γιατί δεν έχετε ΜΕΘ, γιατί δεν μπορείτε να φιλοξενήσετε - επαναλαμβάνω, να φιλοξενήσετε, γιατί φιλοξενία είναι στη ΜΕΘ, ζωή και θάνατος - , ανθρώπους που κινδυνεύουν. Όταν παίζετε με τις ζωές ανθρώπων και δίνετε εκατομμύρια ευρώ σε αδηφάγα κανάλια για να σας φιλοξενούν, δεν είστε πολιτικοί, είστε πολιτικάντηδες και δυστυχώς, κάνετε πολιτικαντισμό.
Τον λόγο έχει ο Υπουργός Αγροτικής Ανάπτυξης και Τροφίμων.
Ευχαριστώ, κύριε Πρόεδρε. Θα ήθελα προς στιγμήν να θυμίσω το ζήτημα το οποίο συζητάμε, γιατί δεν απασχόλησε. Συζητάμε την κύρωση μιας διεθνούς συμβάσεως, η οποία συνήφθη με την Αλβανία. Για την ακρίβεια τιτλοφορείται: «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας…» - ήταν η επιλογή που έκανε τότε ο ΣΥΡΙΖΑ και είχε ενοποιήσει τα Υπουργεία, ήταν το Υπουργείο Αγροτικής Ανάπτυξης το οποίο ενδιαφερόταν εδώ - , «…και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας…». Πολλά δημιουργικά δεν ακούστηκαν σήμερα. Να πω και ποια ήταν τα θέματα, τα οποία θέλει να ρυθμίσει αυτό το μνημόνιο. Τη φυτική παραγωγή και τις εισροές της φυτικής παραγωγής, τη ζωική παραγωγή, την κτηνοτροφία και τις εισροές της ζωικής παραγωγής, την αλιεία, τα κτηνιατρικά θέματα, τα φυτοΰγειονομικά θέματα, την προστασία της φυτικής παραγωγής, τη μετασυλλεκτική μεταχείριση και βιομηχανία της επεξεργασίας τροφίμων, που συμπεριλαμβάνει την εμπορία, τη σήμανση των προτύπων ποιότητας και ελέγχου, την ασφάλεια των τροφίμων, τη βιολογική γεωργία, την προστασία των γεωγραφικών ενδείξεων στα τρόφιμα, τη διαχείριση του εδάφους και τη χαρτογράφηση, εγγειοβελτιωτικά έργα, αγροπεριβαλλοντικά θέματα, γεωργικές εφαρμογές και εκπαίδευση και γεωργική έρευνα. Για να γίνουν αυτά υπάρχει μια πρόβλεψη ότι πρόκειται να συγκροτηθεί μια κοινή επιτροπή, η οποία θα συνεδριάζει σε τακτά χρονικά διαστήματα, προκειμένου να προωθήσει τη συνεργασία των δύο χωρών στα θέματα αυτά. Αυτό είναι το αντικείμενο της συζήτησης και αυτό είναι το αντικείμενο της κύρωσης. Προφανώς, δεν θέλατε να συζητήσετε γι' αυτό, απ' ότι καταλαβαίνω. Θέλατε να συζητήσετε για κάτι άλλο. Η κ. Μανωλάκου από το Κομμουνιστικό Κόμμα Ελλάδος ήθελε να συζητήσει για την ευρωπαϊκή πολιτική στη γεωργία και την αντίθεσή της στην Ευρωπαϊκή Ένωση. Μάλιστα. Και η Ελληνική Λύση ήθελε να συζητήσει για το αν είναι καλή ή κακή η Αλβανία και εν συνεχεία για τις σχέσεις μας με την Τουρκία. Θέλατε να συζητήσετε άλλα θέματα. Ωραία. Ένα ζήτημα βέβαια, είναι ότι πάντοτε το Κοινοβούλιο έχει μια ατζέντα, γιατί αλλιώς έχουμε την αίσθηση της παιδείας. Ο καθένας σηκώνεται και λέει ό,τι του έρχεται. Εδώ, έχουμε συγκεκριμένα θέματα και πρέπει κανείς συγκεκριμένα να τοποθετηθεί. Άρα, λοιπόν, επιτρέψτε μου να απαντήσω ταχύτατα πάνω στις βασικές λογικές που εκφράστηκαν και που οδηγούν τα δύο αυτά κόμματα - το Κομμουνιστικό Κόμμα Ελλάδος και την Ελληνική Λύση κατά την κοινοβουλευτική τάξη - , από ό,τι καταλαβαίνω στην καταψήφιση. Το πρώτο ερώτημα είναι: Είναι αυτό ενταγμένο σε κάποια γενική ευρωενωσιακή πολιτική; Η απάντηση εδώ είναι «όχι». Είναι διμερής συμφωνία. Είναι ενταγμένη η γενικότερη πολιτική της χώρας μας στα πλαίσια της κοινής αγροτικής πολιτικής; Φυσικά και είναι. Και για να είμαστε συνεννοημένοι, κυρία Μανωλάκου, αυτή τη στιγμή το 50% -60% του εισοδήματος των παραγωγών μας, για να τα λέμε όλα, προκύπτει από τις άμεσες ενισχύσεις. Άμεσες ενισχύσεις ίσον κοινή αγροτική πολιτική. Να ξέρουμε ότι όποιος λέει στους παραγωγούς μας ότι δεν του αρέσει η Ευρωπαϊκή Ένωση και θέλει να αποχωρήσει για να κάνει κάτι άλλο, λέει και ταυτοχρόνως ότι θέλει να χάσουν το 50% -60% του εισοδήματος τους. Ταυτοχρόνως το λέει. Δεν μπορεί να λέει το ένα, χωρίς να λέει το άλλο. Εκτός όμως, από το οικονομικό, που για μένα είναι σημαντικό, άκουσα να λέει η κ. Μανωλάκου ότι οι προϋποθέσεις για να εισαχθούν προϊόντα από τρίτες χώρες, είναι να υπηρετούν, να τηρούν τις απαιτήσεις φυτοΰγειονομικής ασφάλειας που θέτουν οι ευρωπαϊκοί κανονισμοί. Και δεν συμφωνείτε με αυτό; Δηλαδή να μην έχουμε αυξημένες ευρωπαϊκές απαιτήσεις φυτοΰυγειονομικής ασφάλειας;
Θα μπορούσε η Ελλάδα να βάλει ακόμα πιο αυστηρούς.
Πολύ ωραία, ουδείς μας εμποδίζει, παρεμπιπτόντως. Η ευρωπαϊκή πολιτική δεν μας εμποδίζει να θέτουμε αυστηρότερα όρια. Μας απαγορεύουν να πάμε κάτω από τα όρια. Αν θέλουμε εμείς να βάλουμε αυστηρότερα, μπορούμε να βάλουμε. Αυτό είναι δικό μας εσωτερικό θέμα. Αν το προτείνετε, να το δούμε. Όμως, δεν κατάλαβα γιατί αυτό είναι per se, αυτό καθ' αυτό, κακό. Σαν καλό μου φαίνεται εμένα το ότι έχουμε αυξημένες απαιτήσεις ασφάλειας. Επόμενο ερώτημα: Αυτό συνδέεται με το ευρωενωσιακό ζήτημα; Όταν συνάπτουμε συμφωνίες, παραδείγματος χάριν, με την Κίνα - σας λέω τις συγκεκριμένες που συνάψαμε τώρα, οι οποίες αφορούσαν τον κρόκο Κοζάνης, οι οποίες αφορούσαν τα ακτινίδια - , ξέρετε τι πέρασαν οι υπηρεσίες μας και οι παραγωγοί μας, για να εξασφαλίσουμε πρόσβαση στην αγορά τηρώντας τις προϋποθέσεις φυτοΰγειονομικής ασφάλειας, που θέτει η Λαϊκή Δημοκρατία της Κίνας; Ξέρετε πόσο απαιτητική είναι αυτή η συζήτηση; Εσείς λέτε να μην την κάνουμε στην Ευρώπη; Να μην το θέτουμε αυτό ως προϋπόθεση; Λέτε επίσης, να μην το κάνουμε στην Αλβανία, όταν έχουμε αυτές τις διμερείς σχέσεις; Όταν το κάνουμε αυτό, είναι κακό; Άρα λοιπόν, δεν καταλαβαίνω την αιτίαση.
Διαστρεβλώνετε την τοποθέτησή μου.
Παρακαλώ, μην διακόπτετε.
Θα πω τι κατάλαβα εγώ.
Ο κύριος Υπουργός δεν διέκοψε κανέναν, αν και πολλοί ομιλητές ήταν εκτός θέματος.
Εμένα όπως ξέρετε, δεν με πειράζουν οι διακοπές.
Να μην υπενθυμίσω το άρθρο 66 του Κανονισμού. Ορίστε, κύριε Υπουργέ.
Το μόνο που με πειράζει είναι να μου αφαιρείται ο χρόνος μου, εξαιτίας των διακοπών και όχι οι διακοπές. Λοιπόν, λέω το εξής: το εντάσσετε λοιπόν, σε ένα γενικότερο σύνολο αντίρρησης στην Ευρωπαϊκή Ένωση, ενώ στην πραγματικότητα εδώ έχουμε μια διμερή συμφωνία με μια χώρα για τα ζητήματα αυτά. Έρχομαι σε αυτό που θα ονομάσω ψευδοεθνικιστική κριτική, την οποία μας κάνει η Ελληνική Λύση. Και γιατί ψευδοεθνικιστική; Τι λέει η Ελληνική Λύση; «Δεν στηρίζω τη συμφωνία αυτήν, όχι γιατί φυσικά έχει πρόβλημα αυτή καθ' αυτή η συμφωνία, αλλά γιατί έχω θέματα με την Αλβανία και θεωρώ ότι η Αλβανία είναι μια χώρα που έχει παραβιάσει τα ανθρώπινα δικαιώματα των Βορειοηπειρωτών, η οποία δεν έχει σεβαστεί σε μια σειρά δικαστικές αποφάσεις τις περιουσίες που υπάρχουν στην Χειμάρρα, κ.λπ.». Μπορεί να υπάρχουν και άλλα ζητήματα που δεν τα ανέφερε ο κ. Βελόπουλος που έχουν να κάνουν με την εκκλησιαστική περιουσία της Αλβανίας και πώς συμπεριφέρεται το κράτος απέναντι σε αυτό. Υπάρχει λοιπόν, μια σειρά διμερών θεμάτων. Για να καταλάβω τη θέση σας, για να το παρακολουθήσω. Να διακόψουμε τις διπλωματικές σχέσεις; Για να καταλάβω τι λέτε. Λέτε λοιπόν, επειδή πράγματι υπάρχουν προβλήματα, κανείς δεν λέει ότι η σχέση μας με την Αλβανία είναι μια σχέση χωρίς προβλήματα, να διακόψουμε τις διπλωματικές σχέσεις; Γιατί αν δεν λέτε αυτό, τότε να σας πω εγώ ποια είναι η σωστή θέση και για την Αλβανία και για τα Δυτικά Βαλκάνια. Λέτε: «Συνάπτει η Αλβανία συμφωνίες και δείχνει να είναι φιλική προς την Τουρκία». Η Τουρκία προφανώς θέλει να έχει ενεργό ρόλο στα δυτικά Βαλκάνια. Η Ελλάδα τι ακριβώς θέλει να έχει στα δυτικά Βαλκάνια; Τι θέλει να κάνει; Θέλει να έχει έναν ενεργό ρόλο στηριγμένο στην αυτοπεποίθησή της, στηριγμένο στο αντικειμενικό της πλεονέκτημα ότι είναι η παλαιότερη χώρα και το ενεργότερο μέλος των δυτικών Βαλκανίων στην Ευρωπαϊκή Ένωση και ότι αυτό της δίνει στρατηγικό διπλωματικό πλεονέκτημα ότι είναι από όλες αυτές τις χώρες η ισχυρότερη οικονομικά χώρα στην περιοχή με το πιο υψηλό εισόδημα και με το πιο υψηλό μορφωτικό επίπεδο και με τους καλύτερους υγειονομικούς δείκτες και με τους πιο ώριμους θεσμούς δημοκρατίας; Προσεγγίζει τα δυτικά Βαλκάνια με αυτοπεποίθηση ή με φόβο; Με ποιον τρόπο να τα προσεγγίσουμε; Εσείς τι λέτε; Άκουσα στην τοποθέτηση του κ. Βελόπουλου κάτι για τον λύκο και το πρόβατο, όπου λύκος είναι η Τουρκία και πρόβατο είναι η Ελλάδα. Δεν ξέρω αν αισθάνεται πρόβατο ο κ. Βελόπουλος. Εμείς πάντως ως Έλληνες αισθανόμαστε πολύ ισχυροί και ικανοί να αντιμετωπίσουμε οποιονδήποτε λύκο. Άρα με αυτή την αυτοπεποίθηση προσεγγίζουμε και τη σχέση μας στα δυτικά Βαλκάνια, όχι, όμως, με αλαζονεία, διότι πρέπει να σεβόμαστε και τις ευαισθησίες και τις ταυτότητες ακριβώς των λαών με τους οποίους θέλουμε να καλλιεργούμε σχέσεις, χωρίς να μηδενίζουμε τα προβλήματα - γιατί τα προβλήματα υπάρχουν - , χωρίς να μηδενίζουμε τις δυσκολίες - γιατί οι δυσκολίες υπάρχουν - , χωρίς να παραβλέπουμε ότι βεβαίως υπάρχουν παραβιάσεις ανθρωπίνων δικαιωμάτων τις οποίες οφείλουμε να αναδεικνύουμε και να πιέζουμε για συμμόρφωση και να πιέζουμε για την άρση τους. Όμως, αυτό το κάνουμε αποτελεσματικά με την ισχυρή μας παρουσία, όχι με την απόσυρσή μας, όχι με το να φεύγουμε και να μην συνάπτουμε καμία συμφωνία, να αποσυρόμαστε και να αφήνουμε ελεύθερο το πεδίο. Με την ενεργή μας παρουσία θέτουμε τα ζητήματα αυτά. Έτσι χτίζουμε εσωτερικές επιρροές, σχέσεις, πολιτικές τις οποίες διαμορφώνουμε με αυτήν την ενεργή στάση γεμάτη αυτοπεποίθηση, αλλά και ταυτόχρονα σεβασμό απέναντι στους άλλους. Διότι δεν πάμε εκεί ούτε να τους καθυποτάξουμε, ούτε να τους κατακτήσουμε, ούτε να ηγεμονεύσουμε. Πάμε να συνεργαστούμε σε ένα κοινό μέλλον το οποίο, όμως, είναι ένα ευρωπαϊκό μέλλον. Το μέλλον αυτό εμείς είμαστε εκείνοι που έχουμε τη δυνατότητα να το εξασφαλίσουμε αλλά και να βοηθήσουμε σε όλες αυτές τις χώρες. Είναι χώρες που μας έχει ενώσει, αλλά και μας έχει χωρίσει η ιστορία με σκληρό τρόπο πολλές φορές. Αυτό όμως δεν σημαίνει ότι επειδή μας χώρισε η ιστορία ότι θα μείνουμε για πάντα χωρισμένοι, ούτε σημαίνει ότι επειδή υπάρχουν προβλήματα δεν θα ενεργούμε ώστε να λύσουμε τα προβλήματα. Άρα, στο ερώτημά μας. Παραδείγματος χάριν για την προώθηση της γεωργικής πολιτικής, των σχέσεών μας στον αγροτικό τομέα, της συνεργασίας με επιχειρήσεις αλλά και με παραγωγούς της Αλβανίας, τις σχέσεις μας στην Αλβανία, για να τα λέμε όλα, με το γεγονός ότι υπάρχει ένας πολύ σημαντικός αριθμός εργατών γης στην Ελλάδα οι οποίοι προέρχονται από την Αλβανία. Γι' αυτό όλο τι κακό κάνει αυτή η σύμβαση που δεν τη θέλετε; Γιατί δε σας αρέσει; Γιατί δεν την ψηφίζετε; Άκουσα πολλά για τα ελληνοτουρκικά. Γιατί προεξοφλείτε συγκεκριμένα πράγματα τα οποία δεν τα λέει κανένας εκτός από τους Τούρκους παρεμπιπτόντως; Συγκεκριμένα, θέσατε εσείς ατζέντα των συζητήσεων την ώρα που η ατζέντα των συζητήσεων έχει καθοριστεί από την ελληνική πλευρά. Περιλαμβάνει τη συζήτηση για την υφαλοκρηπίδα και τις Αποκλειστικές Οικονομικές Ζώνες. Αυτή είναι η ατζέντα των συζητήσεων. Εσείς γιατί υιοθετείτε αυτά τα οποία ακούγονται από την άλλη πλευρά, την ώρα που η ελληνική Κυβέρνηση σας λέει: «Εγώ αυτά θα συζητήσω»; Γιατί δέχεστε τα άλλα; Δεν έχω καταλάβει. Εκτιμάτε ότι είναι πιο αξιόπιστη η άλλη πλευρά; Για να συνεννοηθούμε για το τι έχει γίνει το τελευταίο διάστημα - γιατί βλέπω μια ηττοπαθή προσέγγιση από ένα κόμμα που υποτίθεται ότι θέλει να λέγεται και να υπερασπίζεται και να εμφανίζει τον εαυτό του ως πατριωτικό, ως φέρον υψηλοφρόνως τη σημαία και κυματίζοντάς τη δυνατά και πατριωτικά και ωραία θα πω εγώ, αλλά έχετε μια ερμηνεία ήττας - το τελευταίο χρονικό διάστημα ο κ. Ερντογάν απεπειράθη να κάνει τρία πράγματα: Πρώτον, να χρησιμοποιήσει τα μεταναστευτικά ρεύματα προκειμένου να δημιουργήσει πίεση στην Ελλάδα και στην Ευρώπη. Απέτυχε οικτρά και απέτυχε οικτρά χάρη στην πολιτική βούληση για την κατεύθυνση και καθοδήγηση που έδωσε ο Κυριάκος Μητσοτάκης. Δεύτερον, έκανε το ψευδοσύμφωνο Τουρκίας - Λιβύης, το οποίο δεν έχει παράγει το παραμικρό έννομο αποτέλεσμα, έχει καταδικαστεί από όλους τους διεθνείς οργανισμούς, δεν έχει παίξει κανένα ρόλο και έχει διαμορφώσει μέτωπα στην Αίγυπτο και στην Ιταλία εναντίον της Τουρκίας. Απέτυχε οικτρά. Τρίτον, προσπάθησε να παραβιάσει κυριαρχικά μας δικαιώματα και απέτυχε χάρη στην ενεργή παρουσία του στόλου μας. Απεπειράθη προκλητικά και επιθετικά και απέτυχε χάρη στην παρουσία του στόλου μας που απέτρεψε αυτή την παραβίαση. Ταυτόχρονα φυσικά αποξενώθηκε. Προσέξτε, εμφανίζετε εσείς ως επιτυχία του Ερντογάν τον διάλογο; Τον διάλογο τον είχε δεδομένο η Ελλάδα στο τραπέζι ανά πάσα στιγμή και ποτέ δεν είχε καταγγείλει τον διάλογο αυτό; Πάντοτε έλεγε ότι ο διάλογος γι' αυτή την ατζέντα είναι ανοικτός και είμαστε έτοιμοι να προχωρήσουμε στον διάλογο αυτό. Ο διάλογος πιστεύετε ότι ήταν το αίτημα του Ερντογάν; Διότι κατέληξε να εκλιπαρεί ο Ερντογάν για τον διάλογο αφού απέτυχαν όλες οι τακτικές του. Και αντί να βλέπετε μια Ελλάδα ηγετική, με αυτοπεποίθηση, με ισχύ η οποία θέτει τους όρους της στη διεθνή ατζέντα, η οποία θέτει τους όρους της στο διεθνές στερέωμα, η οποία ακολουθεί μια πολιτική ευθύνης σεβασμού του Διεθνούς Δικαίου, προστασίας των κυριαρχικών της δικαιωμάτων, ανάδειξης των δικών της ζητημάτων στον διεθνή τομέα, έρχεστε τώρα και ουσιαστικά για μικροπολιτικούς λόγους να συνομολογήσετε αυτά τα οποία λέει ο Ερντογάν. Αυτός δεν ήταν που έλεγε ότι θα μας κάνει πόλεμο; Αυτός δεν ήταν που μας έλεγε να προσέχουμε γιατί θα υποστούμε τα πάνδεινα; Αυτός και οι Υπουργοί του δεν ήταν που μας έλεγαν ότι θα μας κάνουν το ένα και το άλλο; Και αυτό που κατέληξε; Στο να πάει στον διάλογο; Από εκεί που ήταν στο ότι δεν θα έχουμε πού να κρυφτούμε, κατέληξε να παρακαλεί να κάνουμε διάλογο, τον οποίο θα τον κάνουμε με τους δικούς μας όρους και με τη δικιά μας ατζέντα; Αυτό το εμφανίζετε εσείς ως αποτυχία; Ούτε ο ίδιος δεν τολμάει να το πει. Στους δικούς του ο ίδιος αυτό που λέτε εσείς δεν τολμάει να το πει. Άρα, γιατί δεν ψηφίζουμε όλοι μαζί αυτή τη σύμβαση; Είναι τόσο εύκολη. Είναι τόσο καθαρό και τόσο χρήσιμο. Επομένως θα μπορούσαμε να διαφωνήσουμε για ζητήματα - εγώ δεν λέω ότι πρέπει να συμφωνούμε στα ζητήματα της εξωτερικής πολιτικής, όλα τα ζητήματα είναι ανοικτά σε διάλογο - αλλά το να μην ψηφίσετε τη σύμβαση για τη φυτοπροστασία, γιατί δεν σας αρέσει η Ευρωπαϊκή Ένωση και γιατί έχουμε θέματα με την Αλβανία, ειλικρινά μου φαίνονται αιτιάσεις έωλες. Όμως, είναι δικαίωμά σας. Θα μείνω στο γεγονός ότι η συντριπτική πλειοψηφία αυτής της Αίθουσας στηρίζει τη συγκεκριμένη σύμβαση. Ευχαριστούμε τα κόμματα που τη στηρίζουν και τους συναδέλφους που τοποθετήθηκαν. Ευχαριστώ πολύ, κύριε Πρόεδρε.
Ευχαριστούμε, κύριε Υπουργέ.
Κύριε Πρόεδρε, θέλω τον λόγο για ένα λεπτό.
Δεν υπάρχει προσωπικό θέμα. Έγινε κριτική.
Είμαι Κοινοβουλευτικός Εκπρόσωπος.
Δεν προβλέπεται.
Κύριε Πρόεδρε, το κάνετε συνέχεια. Θέλω ένα λεπτό.
Δεν κάνω τίποτα συνέχεια. Εφαρμόζω τον Κανονισμό.
Είστε εμπαθής απέναντι στην Ελληνική Λύση.
Είχε δικαίωμα ο Υπουργός να απαντήσει στις αιτιάσεις των ομιλητών.
Το κάνετε συνέχεια. Θα ζητήσετε συγγνώμη. Πάντα συγγνώμη ζητάτε.
Σας παρακαλώ, κύριε Χήτα. Δεν υπάρχει προσωπικό. Κηρύσσεται περαιωμένη η συζήτηση επί της αρχής των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων…
Έχω δικαίωμα ως Κοινοβουλευτικός Εκπρόσωπος να ζητήσω τον λόγο.
Κύριε Χήτα, σας παρακαλώ, καθίστε. Ξέρετε πολύ καλά ότι δεν έχετε δίκιο. Κηρύσσεται περαιωμένη η συζήτηση επί της αρχής των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων…
Κύριε Πρόεδρε, με συγχωρείτε…
Τι συνέβη, κύριε Πρόεδρε; Δεν υπάρχει προσωπικό. Ποιο είναι το προσωπικό;
Δεν δίνετε τον λόγο στον Κοινοβουλευτικό Εκπρόσωπο; Είναι Κοινοβουλευτικός Εκπρόσωπος και του λέτε όχι;
Συνέχεια το κάνετε.
Μην το λέτε αυτό, κύριε Χήτα. Δεν κάνω τίποτα συνέχεια, εφαρμόζω τον Κανονισμό.
Έχετε ζητήσει δύο φορές συγγνώμη σε μένα.
Το προσωπικό ποιο είναι;
Πολιτικά θα απαντήσει. Σε Κοινοβουλευτικό Εκπρόσωπο δεν δίνετε τον λόγο;
Μισό λεπτό, κύριε Πρόεδρε. Εσείς, κύριε Πρόεδρε, είδατε τις απαντήσεις που δόθηκαν; Είναι πολιτικές απαντήσεις.
Πολιτικά θα απαντήσει.
Ποιο είναι το προσωπικό, θέλω να ακούσω.
Έχω δικαίωμα να απαντήσω.
Μα, δεν είναι δυνατόν, προσωπικό υπάρχει σε δύο περιπτώσεις.
Έχετε ζητήσει δύο φορές συγγνώμη σε εμένα.
Μισό λεπτό να εξηγηθούμε. Σύμφωνα με τον Κανονισμό, προσωπικό είναι όταν υπάρχει μομφή εναντίον σας ή αλλοίωση του περιεχομένου των δηλώσεών σας.
Όταν προσβάλλετε ένα κόμμα, κύριε Πρόεδρε, είστε υποχρεωμένος να δώσετε τον λόγο στον Κοινοβουλευτικό Εκπρόσωπο. Το ξέρετε;
Μη μου λέτε για τον Κανονισμό. Τυχαίνει να τον ξέρω καλά, κύριε Πρόεδρε.
Κύριε Πρόεδρε…
Μην το λέτε για μένα, που ξέρετε ότι πάντοτε έχω ανοχή. Όχι μόνο εγώ, όλοι οι Πρόεδροι…
Κύριε Πρόεδρε, το κάνετε συνέχεια…
Μισό λεπτό, κύριε Χήτα. Μιλάει ο Πρόεδρος τώρα. Λοιπόν, κύριε Πρόεδρε, εδώ το μόνο που θα μπορούσε να υπάρξει είναι προσωπικό. Εσείς πιστεύετε στις απαντήσεις που σας έδωσε ο Υπουργός, που αφορούν πολιτικές τοποθετήσεις ότι υπάρχει προσωπικό; Ποιο είναι το προσωπικό;
Κύριε Αθανασίου, μίλησε προσωπικά για τον Πρόεδρο της Ελληνικής Λύσης. Δεν το ακούσατε εσείς; Και τις προάλλες δεν το ακούσατε. Δύο φορές μου είπατε συγγνώμη μέχρι τώρα και τις δέχθηκα. Είναι η τρίτη φορά, που γίνεται αυτό. Όταν σου λέει ότι ο Πρόεδρος πρέπει να αισθάνεται «πρόβατο»…
Κύριε Πρόεδρε, μην το λέτε τώρα αυτό.
Εγώ είπα γενικά για τη συμπεριφορά του προβάτου…
Μην αδικείτε το Προεδρείο.
Ακούστε με για ένα λεπτό, θα είχα τελειώσει.
Ωραία. Πείτε μου τι αλλοίωσε το περιεχόμενό σας. Έχετε τον λόγο για ένα λεπτό.
Θα σας πω εγώ. Δεν μπορεί να μιλάει ένα κόμμα προς ένα άλλο κόμμα ή ο Υπουργός, ο κ. Βορίδης, που είναι και φίλος, για το αν αισθανόμαστε εμείς πρόβατα. Η πολιτική η δική σας είναι πολιτική προβάτου, κύριε Βορίδη. Κατοικίδιο εγώ των Γερμανών και των Αμερικανών δεν θα γίνω ποτέ. Αυτό δεν καταλάβατε. Από την άλλη, εγώ δεν είπα να διακόψουμε τις διπλωματικές σχέσεις. Είπα, όμως, το εξής: κερδίζω - χάνω είναι η εξωτερική πολιτική. Εμείς μόνο δίνουμε στην Αλβανία. Στην τελική, κύριε Βορίδη, εσείς λέγατε για τη Βόρειο Ήπειρο πριν από δεκαπέντε χρόνια: «Ωραία παραβιάζονται ανθρώπινα δικαιώματα, διακόψτε τις διπλωματικές σχέσεις». Δηλαδή κακό είναι και αυτό; Και λέτε ότι είμαστε πρόβατα; Εσείς πάτε την Ελλάδα ως πρόβατο στη σφαγή - όχι εσείς προσωπικά, ο Πρωθυπουργός σας - με τον διάλογο. Αλλά όχι και «πρόβατα».
Βλέπετε, κύριε Βελόπουλε, γίνεται πολιτική τοποθέτηση. Κατ' αρχάς, να υπενθυμίσω ότι δεν συνηθίζουμε να το κάνουμε αυτό στους αρχηγούς, γιατί σύμφωνα με το άρθρο 66 του Κανονισμού της Βουλής δεν μπορεί να απομακρύνεται οποιοσδήποτε, μηδέ των αρχηγών εξαιρουμένων, από το συζητούμενο θέμα. Επικράτησε, όμως - όχι τώρα, χρόνια ολόκληρα - μια πρακτική οι αρχηγοί να μιλάνε όποτε θέλουν για όποιο θέμα της επικαιρότητας , όπως τώρα, κύριε Πρόεδρε, απάντησε ο Υπουργός πάνω στις αιτιάσεις που κάνατε για την εξωτερική πολιτική. Δεν ήταν προσωπικό το θέμα.
Σοβαρά;
Δεν σας προσέβαλε ούτε αλλοίωσε το περιεχόμενο αυτών που είπατε. Έκανε μια κριτική, όπως κάνετε.
Κύριε Πρόεδρε, τα ελληνικά μου είναι πάρα πολύ καλά. Εγώ δεν είπα ότι είναι πρόβατο η Νέα Δημοκρατία. Αυτός είπε αν η Ελληνική Λύση αισθάνεται πρόβατο. Αν αισθάνεται λύκος η Νέα Δημοκρατία, να του πω ότι είμαστε πολύ δύσκολοι για να μας φάει! Το ξεκαθαρίζουμε και αυτό.
Ωραία. Δώσατε τις εξηγήσεις. Σας ευχαριστώ. Συνεπώς κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας». Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς, το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.42΄ λύεται η συνεδρίαση για αύριο, ημέρα Παρασκευή 25 Σεπτεμβρίου 2020 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 21/14-5-2020 επίκαιρης επερώτησης του Βουλευτή του Συνασπισμού της Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Επιχειρηματικό πλάνο της ΔΕΗ».